A Tanács 826/2004/EK rendelete
(2004. április 26.)
az Egyenlítői-Guineából és Sierra Leone-ból származó atlanti kékúszójú tonhal (Thunnus thynnus) behozatalának tilalmáról, valamint a 2092/2000/EK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1) A kimeríthető természeti erőforrások közé tartozó halászati erőforrásokat a biológiai egyensúly fenntartása és a globális élelmiszerellátás biztosítása érdekében védeni kell.
(2) Az atlanti tonhal védelmére létrehozott nemzetközi bizottság (ICCAT), melyben az Európai Közösség szerződő fél 1994-ben az atlanti kékúszójú tonhalra vonatkozó védelmi program hatékonyságának biztosítása érdekében cselekvési tervet fogadott el.
(3) Az érintett állomány nem szabályozható hatékonyan az ICCAT azon szerződő felei által, amelyek halászai kékúszójútonhal-fogásaikat csökkenteni kötelesek, csak akkor, ha az atlanti kékúszójú tonhalat halászó összes nem szerződő fél együttműködik az ICCAT-tal, és betartja annak védelmi és kezelési intézkedéseit.
(4) Az ICCAT ténymegállapításait a fogásokra, a kereskedelemre és a hajók megfigyelésére vonatkozó adatokkal alátámasztva, olyan országokként jelölte meg Egyenlítői-Guineát és Sierra Leone-t, mint amelyek hajói a szervezet tonhalvédelmi intézkedéseinek hatékonyságát sértő módon halásznak atlanti kékúszójú tonhalat.
(5) A Belizéből, Egyenlítői-Guineából és Hondurasból származó atlanti kékúszójú tonhal behozatalát jelenleg tiltja a Belizéből, Hondurasból és Egyenlítői-Guineából származó atlanti kékúszójú tonhal (Thunnus thynnus) behozatalának tilalmáról szóló, 2000. szeptember 28-i 2092/2000/EK tanácsi rendelet [1].
(6) Az ICCAT Honduras esetében figyelembe vette az atlanti kékúszójú tonhal védelme terén történő együttműködés erősödését. 2001-ben éves közgyűlésén az atlanti kékúszójú tonhalból készült összes termék esetében a szerződő felek által Hondurassal szemben alkalmazott behozatali tilalom feloldását ajánlotta.
(7) Az ICCAT Belize esetében figyelembe vette az atlanti kékúszójú tonhal védelme terén történő együttműködés javulását. 2003-ban, éves közgyűlésén az atlanti kékúszójú tonhalból készült összes termék esetében a szerződő felek által Belizével szemben alkalmazott behozatali tilalom feloldását ajánlotta 2004. január 1-jétől.
(8) Az ICCAT-nak Egyenlítői-Guineát és Sierra Leone-t az atlanti kékúszójú tonhal védelmére és kezelésére vonatkozó intézkedések betartására ösztönző próbálkozásai sikertelenek maradtak.
(9) Az ICCAT azt ajánlotta a szerződő feleknek, hogy hozzanak megfelelő intézkedéseket a Sierra Leone-ból származó, bármilyen formájú kékúszójútonhal-termékek behozatalának tilalmára, valamint az Egyenlítői-Guineából származó behozatal tilalmának folytatására. Ezeket az intézkedéseket azonnal fel kell oldani, amint bebizonyosodik, hogy a kérdéses országok halászati tevékenységüket összhangba hozták az ICCAT intézkedéseivel. Ezeket az intézkedéseket az ez ügyben kizárólagos hatáskörrel rendelkező Közösségnek kell végrehajtania.
(10) Ezek az intézkedések összhangban vannak a Közösség más nemzetközi megállapodások szerinti kötelezettségeivel.
(11) Az átláthatóság érdekében ezért a 2092/2000/EK rendeletet hatályon kívül kell helyezni, és helyébe e rendelet lép,
ELFOGADTA EZT A RENDELETET:
1. cikk
E rendelet alkalmazásában a "behozatal" a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [2] 4. cikke 15. pontjának a) és b) alpontjában, valamint 16. pontjának a)-f) alpontjában említett vámeljárás.
2. cikk
(1) Az ex03019990, 03023500, ex03027000, 03034500, ex03038000, ex03041038, ex03041098, ex03042045, ex03049097, ex03051000, ex03052000, ex03053090, ex03054980, és ex03055980 KN-kód alá tartozó, Egyenlítői-Guineából és Sierra Leone-ból származó atlanti kékúszójú tonhal (Thunnus thynnus) Közösségbe történő behozatala tilos.
(2) Az ex16041411, ex16041416 és ex16041418 és ex16042070 KN-kód alá tartozó, és az (1) bekezdésben említett atlanti kékúszójú tonhalból származó feldolgozott termékek behozatala tilos.
3. cikk
Ez a rendelet nem érvényes a 2. cikkben említett, Sierra Leone-ból származó termékek azon mennyiségeire, amelyek esetében az illetékes nemzeti hatóságok számára megfelelően bizonyítható, hogy e rendelet hatálybalépésének napján úton voltak a Közösség területére, és amelyek az említett napot követően legkésőbb 14 napon belül szabad forgalomba kerültek.
4. cikk
(1) A 2092/2000/EK rendelet hatályát veszti.
(2) A hatályon kívül helyezett rendeletre való hivatkozásokat e rendeletre való hivatkozásként kell értelmezni.
5. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2004. április 26-án.